b'\n_START_ARTICLE_\nBajram Curri\n_START_SECTION_\nContext politic\xc2\xa0\n_START_PARAGRAPH_\nBajram Curri s-a n\xc4\x83scut \xc3\xaen 1862 sau 1866. Cele mai multe dintre surse consider\xc4\x83 1862 ca fiind anul na\xc8\x99terii sale, \xc3\xaen timp ce mai multe surse recente, bazate pe pa\xc8\x99aportul s\xc4\x83u descoperit recent, sus\xc8\x9bin c\xc4\x83 s-ar fi n\xc4\x83scut \xc3\xaen 1866. Familia sa \xc3\xae\xc8\x99i are originea \xc3\xaen localitatea Krasniqe (actualul Tropoj\xc3\xab) din regiunea Gjakova, Kosovo. La momentul na\xc8\x99terii sale, familia Curri se afla \xc3\xaen \xc3\xaenchisoarea otoman\xc4\x83 din Krush\xc3\xab e Madhe, Orahovac; tat\xc4\x83l s\xc4\x83u Shaqir Aga condusese o rebeliune \xc3\xaen Krasniqe \xc3\xaempotriva turcilor din cauza impozitelor mari \xc8\x99i a politicii abuzive de recrutare militar\xc4\x83, \xc8\x99i a fost arestat. Shaqir Aga Curri\xc2\xa0era un om de \xc3\xaencredere al lui Abdullah Pa\xc8\x99a Dreni din Yakova \xc8\x99i se pare c\xc4\x83 a avut un rol esen\xc8\x9bial \xc3\xaen colectarea taxelor \xc8\x99i \xc3\xaen expedi\xc8\x9biile de represalii ale lui Pa\xc8\x99a Dreni \xc3\xaen zon\xc4\x83. El l-a ajutat pe Pa\xc8\x99a Dreni \xc3\xaen timpul atacului\xc2\xa0\xc3\xaempotriva lui Mehmed Ali Pa\xc8\x99a \xc8\x99i a fost ucis \xc3\xaentr-o \xc3\xaenc\xc4\x83ierare de c\xc4\x83tre o\xc8\x99tile Ligii de la Prizren._NEWLINE_\xc3\x8en timp ce regiunile de ast\xc4\x83zi ale Albaniei \xc8\x99i Serbiei\xc2\xa0se aflau\xc2\xa0sub control otoman, Curri a reprezentat interesele albanezilor. A luptat cu succes \xc3\xaen 1912 \xc3\xaempotriva Tinerilor Turci. \xc3\x8en timpul Primului R\xc4\x83zboi Mondial, el a organizat o unitate de partizani ce f\xc4\x83cea parte din mi\xc8\x99carea\xc2\xa0Kachak prin intermediul Comitetului pentru Ap\xc4\x83rare Na\xc8\x9bional\xc4\x83 din Kosovo, al c\xc4\x83rui membru era. \xc3\x8en 1893 el a participat la\xc2\xa0 revolta condus\xc4\x83 de Haxhi Zeka \xc3\xaen Kosovo, care a fost repede \xc3\xaen\xc4\x83bu\xc8\x99it\xc4\x83 de armata otoman\xc4\x83. \xc3\x8en 1899 el a devenit membru fondator al Ligii de la Peja, ce era\xc2\xa0condus\xc4\x83 de Zeka. \xc3\x8en 1906 a\xc2\xa0devenit unul dintre fondatorii organiza\xc8\x9biei din Yakova\xc2\xa0a Comitetului Secret pentru Eliberarea Albaniei.\n_START_SECTION_\nLupta pentru eliberarea Albaniei\n_START_PARAGRAPH_\nCa \xc8\x99i mul\xc8\x9bi albanezi educa\xc8\x9bi din acea vreme, Curri a sprijinit ini\xc8\x9bial revendic\xc4\x83rile publice ale Junilor Turci, dob\xc3\xa2ndind promisiunile lor de a respecta tradi\xc8\x9biile\xc2\xa0albaneze \xc8\x99i dreptul de a purta arme, iar din acest motiv Curri \xc3\xaempreun\xc4\x83 cu Nexhip Draga a luat parte la Revolu\xc8\x9bia Junilor Turci. Ac\xc8\x9biunilor lor represive \xc8\x99i nerespectarea promisiunilor l-a determinat pe Curri s\xc4\x83-\xc8\x99i reia activit\xc4\x83\xc8\x9bile militante \xc3\xaempotriva autorit\xc4\x83\xc8\x9bilor otomane. El a avut un rol activ \xc3\xaen Revolta Albanez\xc4\x83 din 1912, lupt\xc3\xa2nd al\xc4\x83turi de Hasan Prishtina, Isa Boletini, Themistokli G\xc3\xabrmenji \xc8\x99i al\xc8\x9bii \xc3\xaempotriva turcilor._NEWLINE_\xc3\x8en 1915 el a devenit membru fondator al Comitetului pentru Ap\xc4\x83rare Na\xc8\x9bional\xc4\x83 din Kosovo. Aceast\xc4\x83 organiza\xc8\x9bie a stabilit mai t\xc3\xa2rziu rela\xc8\x9bii cu Cominternul (care oferea sprijin pentru autodeterminarea na\xc8\x9biunilor), iar Curri i-a spus\xc2\xa0mai t\xc3\xa2rziu, \xc3\xaen decembrie 1921, ambasadorului sovietice de\xc2\xa0la Viena c\xc4\x83, \xe2\x80\x9epoporul albanez a\xc8\x99teapt\xc4\x83 cu ner\xc4\x83bdare stabilirea frontierelor sale, nu pe baza considera\xc8\x9biilor istorice brutale \xc8\x99i s\xc3\xa2ngeroase, ci mai degrab\xc4\x83 pe baza situa\xc8\x9biei de fapt care exist\xc4\x83 ast\xc4\x83zi. Cu convingerea ferm\xc4\x83 c\xc4\x83 Rusia Sovietic\xc4\x83 va putea, \xc3\xaen viitorul apropiat, s\xc4\x83 stabileasc\xc4\x83 grani\xc8\x9bele\xc2\xa0Europei, mai ales \xc3\xaen Balcani, m\xc4\x83 rog ca marele guvern sovietic s\xc4\x83 sus\xc8\x9bin\xc4\x83 cererile justificate ale noastre \xc3\xaen acel moment\xe2\x80\x9d._NEWLINE_Dup\xc4\x83\xc2\xa0Congresul de la Lushnja din 1920 a devenit ministru f\xc4\x83r\xc4\x83 portofoliu \xc3\xaen\xc2\xa0guvernul albanez. El s-a al\xc4\x83turat\xc2\xa0for\xc8\x9belor de st\xc3\xa2nga ale lui Fan Noli \xc3\xaempotriva lui Ahmet Zogu. \xc3\x8en decembrie 1921 a devenit ministru de r\xc4\x83zboi \xc3\xaen guvernul\xc2\xa0fragil al lui Hasan Prishtina, \xc3\xaenlocuindu-l pe Zogu. \xc3\x8en c\xc3\xa2teva zile, cu toate acestea, Zogu i-a adunat pe sus\xc8\x9bin\xc4\x83torii s\xc4\x83i din\xc2\xa0districtul Mati \xc8\x99i a r\xc4\x83sturnat guvernul, for\xc8\x9b\xc3\xa2ndu-i pe Prishtina, Curri \xc8\x99i al\xc8\x9bii s\xc4\x83 fug\xc4\x83 c\xc4\x83tre nord. \xc3\x8en martie 1922 Curri \xc8\x99i Prishtina au declan\xc8\x99at o revolt\xc4\x83 \xc3\xaempotriva lui Zogu, care a e\xc8\x99uat. Revolta a fost zdrobit\xc4\x83 la\xc2\xa08 martie 1922 de\xc2\xa0c\xc4\x83pitanul Prenk Pervizi, datorit\xc4\x83 eforturilor depuse de ambasadorul britanic\xc2\xa0\xc3\xaen Albania, Harry Eyres, care l-a convins pe unul dintre comandan\xc8\x9bii rebelilor s\xc4\x83 se predea. Doi ani mai t\xc3\xa2rziu, dup\xc4\x83 ce a r\xc4\x83mas \xc3\xaen acest timp \xc3\xaen mun\xc8\x9bi cu scopul de a sc\xc4\x83pa de urm\xc4\x83rirea realizat\xc4\x83 de trupele loiale lui Zogu, el a f\xc4\x83cut un\xc2\xa0apel la ridicarea armelor, declan\xc8\x99\xc3\xa2nd Revolu\xc8\x9bia Burghezo-Democratic\xc4\x83 din iunie 1924 \xc3\xaempotriva lui Zogu._NEWLINE_Dup\xc4\x83 \xc3\xaenfr\xc3\xa2ngerea revolu\xc8\x9biei, Curri \xc8\x99i-a continuat opozi\xc8\x9bia sa fa\xc8\x9b\xc4\x83 de Zogu.\xc2\xa0\xc3\x8en 29 martie 1925 el a fost \xc3\xaenconjurat de trupele loiale lui\xc2\xa0Zogu \xc3\xaen timp ce se ascundea \xc3\xaentr-o pe\xc8\x99ter\xc4\x83 de l\xc3\xa2ng\xc4\x83 Dragobia. S-a sinucis pentru a nu fi capturat. Dup\xc4\x83 mai mul\xc8\x9bi ani ora\xc8\x99ul Dragobia a fost redenumit \xc3\xaen memoria lui.'